Na temelju članka 29. Statuta Općine Molve („Službeni glasnik Koprivničko-križevačke županije“ broj 5/13. i 3/15. i "Službeni glasnik Općine Molve" broj 1/18.) Općinsko vijeće Općine Molve na 24. sjednici održanoj 1. ožujka 2019.  donijelo je 
	
O D L U K U 
o novčanoj pomoći za novozaposlene na području Općine Molve 

Članak 1.
	Odlukom o novčanoj pomoći za novozaposlene na području Općine Molve (u daljnjem tekstu: Odluka) uređuju se način i  uvjeti ostvarivanja prava na pomoć za novozaposlene na području Općine Molve u 2019. godini.
	Iznimno,  oni koji su bili  novozaposleni u 2018. godini, a koji i dalje rade kod istog poslodavaca bez prekida radnog odnosa do trenutka podnošenja novog zahtjeva mogu ostvariti pravo na novčanu pomoć iz ove Odluke.
	Osobe iz stavka 2. ovog članka novčanu pomoć za novozaposlene ostvaruju na način da se mjeseci za koje su dobivali naknadu u 2018. godini kumulativno zbrajaju sa mjesecima u 2019. godini u kojima ostvaruju pravo na novčanu pomoć i ne mogu sveukupno prelaziti razdoblje veće od 6 mjeseci.

Članak 2.
	Sredstva za dodjeljivanje pomoći novozaposlenima osigurat će se u proračunu Općine Molve (u daljnjem tekstu: Općina) za 2019. godinu.	

Članak 3.
Pravo na pomoć iz članka 1. ove Odluke u iznosu 1.000,00 kuna mjesečno novozaposleni ostvaruju prema sljedećim uvjetima:
· sjedište poslodavca na području Općine,
· prebivalište zaposlenika na području Općine,
· radni odnos u trajanju od najmanje mjesec dana odnosno radni odnos mora trajati od prvog do zadnjeg dana u mjesecu da bi se ostvarilo pravo na novčanu pomoć. Ukoliko se osoba zaposli tijekom mjeseca nema pravo na isplatu novčane pomoći za taj mjesec nego je ostvaruje tek kad ispuni uvjet rada cijeli mjesec (od prvog do zadnjeg dana u mjesecu),
· zaposlenje samo kod jednog poslodavca,
· prihvatljivi poslodavci: OPG u sustavu PDV-a, obrti i trgovačka društva,
· radni odnos zasnovan na određeno ili neodređeno vrijeme, odnosno vaučer,
· nisu imali zasnovan radni odnos unatrag 6 mjeseci, a koje se odnosi na novozaposlene iz članka 1. stavka 1. ove Odluke.
Članak 4.
Općinski načelnik raspisat će javni poziv koji će se objaviti na web stranici Općine Molve www.molve.hr. 

Članak 5.
	Osobe koje se zaposle u ustanovama kojima je osnivač Općina i koji su financirani iz državnog proračuna ne mogu ostvarivati pravo na novčanu pomoć iz ove Odluke. 
	Pravo na dobivanje novčane pomoći novozaposleni mogu ostvariti za najviše 6 mjeseci trajanja radnog odnosa.
	Novčana sredstva isplaćivati će se mjesečno, izravno na račun novozaposlene osobe s time da je novozaposleni dužan dostaviti idući mjesec za prethodni mjesec dokaz o ostvarivanju prava na isplatu.

Članak 6.
Uz zahtjev za sufinanciranje Podnositelj prijave je obvezan priložiti:
1. presliku osobne iskaznice (obostrano),
2. presliku tekućeg ili žiro računa,
3. presliku ugovora o radu,
4. potvrdu poslodavca o isplaćenoj plaći
5. elektronički zapis o radno pravnom statusu.

Članak 7.
	Ova Odluka objavit će se na web stranici Općine Molve i oglasnoj ploči Općine Molve, a stupa na snagu osmog  dana od dana donošenja.

